paragraph_text: Ujedno su zaduženi za realizaciju jednog od šest ciljeva NATO snaga (nekadašnji Partnerski ciljevi), koje je ulaskom Hrvatske u Sjevernoatlantski savez preuzeo HRM, a koji se odnosi na sposobnost mornaričkog protuminskog djelovanja pri čišćenju luka. Drugim riječima, moraju biti sposobni za otkrivanje, lociranje, klasifikaciju i identifikaciju te brzo uklanjanje morskih eksplozivnih sredstava i improviziranih eksplozivnih naprava u lukama i pličinama (do 10 m) bez stvaranja popratnih šteta i sa sposobnošću pokrivanja do 2 km u niskoj rezoluciji svaka 24 sata ili, alternativno, njihova sigurnog premještanja iz područja luke.